សន្ទស្សន៍​ថ្មី៖ អំពើ​ពុករលួយ​កាន់តែ​រាតត្បាត​​ក្នុង​ប្រទេស​ដែល​លុយ​មាន​ឥទ្ធិពល​លើ​អំណាច​នយោបាយ
របាយការណ៍​ថ្មី​ស្ដីពី​សន្ទស្សន៍​នៃ​ការ​យល់ឃើញ​ពី​អំពើ​ពុករលួយ​ឆ្នាំ​២០១៩ បង្ហាញ​ថា​​អំពើ​ពុករលួយ​កាន់​តែ​ជ្រួតជ្រាប​ក្នុង​បណ្ដា​ប្រទេស​ភាគ​ច្រើន​លើ​ពិភពលោក​ដែល​បើកឱកាស​ឱ្យ​ទឹក​លុយ ​មាន​ឥទ្ធិពល​លើ​ការ​សម្រេច​ចិត្ត​ខាង​នយោបាយ។
វ៉ាស៊ីនតោន — របាយការណ៍ប្រចាំឆ្នាំស្ដីពីសន្ទស្សន៍នៃការយល់ឃើញពីអំពើពុករលួយឆ្នាំ២០១៩ បានបង្ហាញថា ក្នុងប្រទេសភាគច្រើនលើសកលលោក រួមទាំងប្រទេសដែលមានសេដ្ឋកិច្ចជឿនលឿនជាងគេបង្អស់ផង អំពើពុករលួយបានរាលដាលកាន់តែខ្លាំងឡើង ដោយសារកិច្ចប្រឹងប្រែងប្រឆាំងអំពើពុករលួយក្នុងប្រទេសទាំងអស់នេះ នៅទ្រឹងឬថែមទាំងមានសញ្ញាធ្លាក់ចុះថែមទៀតផង។ ការវិភាគរបាយការណ៍នេះ បានរកឃើញថា អំពើពុករលួយនេះ បានរាតត្បាតកាន់តែខ្លាំងឡើងនៅតាមបណ្ដាប្រទេសដែលទឹកលុយមានឥទ្ធិពលលើអំណាចនយោបាយ។ ប្រទេសច្រើនជាង២ភាគ៣នៅលើពិភពលោក ទទួលបានពិន្ទុក្រោម៥០លើ១០០ ដោយពិន្ទុជាមធ្យម គឺបានតែ៤៣ប៉ុណ្ណោះក្នុងឆ្នាំ២០១៩។ ដែលបានចេញផ្សាយនៅថ្ងៃព្រហស្បតិ៍ទី២៣ ខែមករានេះ ឆ្នាំ២០២០។ អង្គការអន្តរជាតិនេះ ដាក់ចំណាត់ថ្នាក់ខាងអំពើពុករលួយលើប្រទេសនិងដែនដីចំនួន១៨០នៅជុំវិញពិភពលោក ដោយផ្ដល់ពិន្ទុពី០ ដែលមានន័យថា «ពុករលួយបំផុត‍» ដល់១០០ ដែលមានន័យថា «ស្អាតស្អំបំផុត‍»។ ចាប់តាំងពីឆ្នាំ២០១២មក មានប្រទេសតែ២២ប៉ុណ្ណោះ ដែលបានកើនពិន្ទុច្រើន ក្នុងនោះរួមទាំងប្រទេស អេស្តូនី(Estonia) ក្រិក(Greece) and ហ្គីយ៉ាន(Guyana)។ ចំណែកប្រទេស២១ទៀត បានធ្លាក់ពិន្ទុយ៉ាងច្រើន រួមទាំងប្រទេសអូស្ត្រាលី កាណាដា និង នីការ៉ាហ្គា (Nicaragua) ផងដែរ។ អ្នកស្រី Delia Ferreira Rubio នាយិកាអង្គការតម្លាភាពអន្តរជាតិ បាននិយាយក្នុងសេចក្ដីប្រកាស ស្របពេលចេញផ្សាយរបាយការណ៍ថ្មីនេះថា៖ « ការខកចិត្តនឹងអំពើពុករលួយរដ្ឋាភិបាលនិងកង្វះការជឿទុកចិត្តលើស្ថាប័ន ធ្វើឱ្យមានតម្រូវការសុចរិតនយោបាយធំធេងជាងនេះ។ រដ្ឋាភិបាលត្រូវតែដោះស្រាយជាបន្ទាន់ចំពោះអំពើពុករលួយដែលប្រើលុយច្រើនសន្ធឹកសន្ធាប់ជាមូលនិធិគាំពារគណបក្សនយោបាយនិងឥទ្ធិពលជ្រុលដែលទឹកលុយនេះមានលើប្រព័ន្ធនយោបាយរបស់យើង»។ របាយការណ៍ក៏បង្ហាញថា ប្រទេសដែលមានសេដ្ឋកិច្ចជឿនលឿនមួយចំនួនក៏ទទួលបានពិន្ទុទាបជាងឆ្នាំមុនដែរ រួមទាំងប្រទេសកាណាដា បារាំង ចក្រភពអង់គ្លេសនិងសហរដ្ឋអាមេរិក។ ចំណែកពិន្ទុរបស់ប្រទេសអាល្លឺម៉ង់និងជប៉ុន នៅទ្រឹង ទោះបីជាប្រទេសអ៊ីតាលី បានកើនមួយពិន្ទុក៏ដោយ។ ការវិភាគលទ្ធផលនៃរបាយការណ៍ដដែលនេះ រកឃើញថា ប្រទេសដែលមានប្រព័ន្ធបោះឆ្នោតនិងគណបក្សនយោបាយ បើកទូលាយឱ្យមានឥទ្ធិពលហួសហេតុនៃទឹកលុយពីក្រុមដែលចង់បានប្រយោជន៍ជាក់លាក់ណាមួយនោះ រឹតតែពិបាកប្រយុទ្ធប្រឆាំងនឹងអំពើពុករលួយនេះថែមទៀត។ របាយការណ៍នេះក៏បង្ហាញថា ប្រទេសដែលប្រយុទ្ធប្រឆាំងអំពើពុករលួយបានល្អប្រសើរ មានការអនុវត្តបទបញ្ញត្តិស្ដីពីហិរញ្ញវត្ថុសម្រាប់យុទ្ធនាការបោះឆ្នោត បានម៉ឺងម៉ាត់ជាងប្រទេសដែលខ្វះការអនុវត្តច្បាប់ ឬប្រទេសដែលគ្មានបទបញ្ញត្តិចែងអំពីហិរញ្ញវត្ថុសម្រាប់ប្រើប្រាស់ក្នុងយុទ្ធនាការឃោសនារកសំឡេងឆ្នោតតែម្ដង។ ដើម្បីកាត់បន្ថយអំពើពុករលួយនិងដើម្បីស្តាជំនឿទុកចិត្តខាងនយោបាយ របាយការណ៍របស់អង្គការតម្លាភាពអន្តរជាតិនេះ បានផ្ដល់អនុសាសន៍មួយចំនួនដល់រដ្ឋាភិបាលទាំងឡាយក្នុងពិភពលោក ដូចជាការផ្ដល់អំណាចដល់ពលរដ្ឋនិងការពារសកម្មជន អ្នកកាសែតនិងអ្នកលួចរាយការណ៍អំពីអំពើពុករលួយ (whistleblowers)ផងដែរ៕